Námietková kancelária – priama pomoc pri voľbách  

Počas víkendu začne petržalská samospráva s distribúciou oznámení o mieste a čase konania volieb do Európskeho parlamentu (EP). Každý občan zapísaný do zoznamu voličov s trvalým pobytom v mestskej časti dostane tiež zoznam zaregistrovaných kandidátov, resp.  politických strán a hnutí. Takmer 102 tisíc úradných tlačív bude do poštových schránok distribuovať 60 brigádnikov, pričom do 17. mája t.r. bude mať každý volič k dispozícií základné informácie o júnových eurovoľbách. V prípade, že niektorí voliči nedostanú oznam o voľbách, môžu sa od 11. mája (pondelok) obrátiť s otázkou, pripomienkou na Námietkovú kanceláriu. Kancelária je situovaná na prízemí miestneho úradu (Kutlíkova 17) a pracovníci samosprávy budú prijímať od občanov volebné podnety každý pracovný deň. 

V súvislosti s prípravou na voľby do EP úrad žiada Petržalčanov o sprístupnenie spoločných priestorov bytových domov pre zástupcov samosprávy za účelom distribúcie volebných oznamov. Tí voliči, ktorí budú počas volieb mimo miesta trvalého bydliska, v inom regióne Slovenska, môžu požiadať úrad o vydanie voličského preukazu, najneskôr však do 4. júna (štvrtok, do 15.30 hod.). Podľa aktuálneho zoznamu voličov samospráva eviduje 101.779 voličov, pričom po prvý krát sa európskych volieb môže zúčastniť 2.812 prvovoličov. 
Európske voľby sa budú konať v sobotu 6. júna 2009 v čase od 7.00 do 22.00 hod.

Úradné hodiny petržalskej Námietkovej kancelárie:
pondelok	8,00 - 12,00    13,00 - 17,00
utorok		8,00 - 12,00    13,00 - 15,30
streda		8,00 - 12,00    13,00 - 16,30
štvrtok		8,00 - 12,00    13,00 - 15,30
piatok		8,00 - 12,00